رئيس الحكومة سعد الدين العثماني تكبد العناء اليوم الأحد، وجا حتى للخميسات للوطيل فين كاين أشغال المؤتمر الوطني للسبع اللي كركب زيان، وهنأ إسحاق شارية بانتخابو أمين عام للحزب، شارية فرحان بهذشي وحط تصاور ليه معاه فالصفحة ديالو. شارية فتصريحو ل”كود” نفى واش يكون بنعرفة ولا هوما مخططين لهذشي، وقال أنه جا “صدفة” اليوم اللي كاين فيه اجتماع لتعيين أعضاء المكتب السياسي للحزب، ومنين سولاتو “كود” واش جا خصيصا باش يحضر للمؤتمر او يحضر معاهم فشي نشاط وواش مازال معاهم فلوطيل قال: “أنا حاليا فاجتماع المكتب.. وماعرفتش.. ماعندي حتى فكرة...”. وزاد: “العثماني دار معانا الصواب وصافي، تلاقيناه هنا ففندق الضاية وهنأني وهنأنا وبارك لجميع المؤتمرين ودعا معانا بالتوفيق والنجاح... هذا ما كان”، وممكن حتى التهنئة جات من باب هذ “الصدفة”.. حضور بنعرفة للمؤتمر اليوم “المثير للجدل”، واللي مازال زيان، سوا ديزون “منسق وطني سابق” ورباعتو مامعترفينش بيه وكيعتبروه غير قانوني، كيزيد يعطيه شرعية كثر، وصعيب نقولو أن هذي كلها كانت صدفة، وشارية خلاص مايمكنش يعطي راس الخيط بحال العادة. هذشي اللي وقع كيفكرنا فاش كان حضر رئيس الحكومة السابق والأمين العام السابق للعدالة والتنمية، عبد الإله بنكيران، للمؤتمر الوطني للحزب فشتنبر 2017، ولو أن السياق مختلف بزاف، بحكم أن بنكيران فداك الوقت كان يالاه تعفى من رئاسة الحكومة، وجا بصفتو كأمين عام وصافي، ولكن الغريب دابا هو رئيس الحكومة المغربية يجي يحضر مؤتمر حزب “منافس” ويهنأ الأمين العام، هذي سابقة فشي شكل. 
غريب هذشي وسابقة فشي شكل. كيفاش جا بنعرفة للخميسات يبارك لشارية انتخابو أمين عام للسبع.. والأخير لـ”كود”: جا “صدفة” عندنا للوطيل وبارك لينا كاملين